
Strasbourg, 22.XI.1984 
    Statele membre ale Consiliului Europei, semnatare ale prezentului protocol, 
    hotărâte să ia noi măsuri de natură să asigure garantarea colectivă a anumitor drepturi şi libertăţi prin Convenţia pentru apărarea drepturilor omului şi a libertăţilor fundamentale, semnată la Roma la 4 noiembrie 1950 (denumită în continuare convenţia), 
    au convenit asupra celor ce urmează: 
   ARTICOLUL 1
  
   1. Un străin care îşi are reşedinţa în mod legal pe teritoriul unui stat nu poate fi expulzat decât în temeiul executării unei hotărâri luate conform legii şi el trebuie să poată: 
   a) să prezinte motivele care pledează împotriva expulzării sale; 
   b) să ceară examinarea cazului sau; şi 
   c) să ceară să fie reprezentată în acest scop în faţă autorităţilor competente sau a uneia ori a mai multor persoane desemnate de către această autoritate. 
   2. Un străin poate fi expulzat înainte de exercitarea drepturilor enumerate în paragraful 1 a), b) şi c) al acestui articol, atunci când expulzarea este necesară în interesul ordinii publice sau se întemeiază pe motive de securitate naţională. 
   ARTICOLUL 2
  
   1. Orice persoană declarată vinovată de o infracţiune de către un tribunal are dreptul să ceară examinarea declaraţiei de vinovăţie sau a condamnării de către o jurisdicţie superioară. Exercitarea acestui drept, inclusiv motivele pentru care acesta poate fi exercitat, sunt reglementate de lege. 
   2. Acest drept poate face obiectul unor excepţii în cazul infracţiunilor minore, aşa cum acestea sunt definite de lege, sau când cel interesat a fost judecat în primă instanţă de către cea mai înaltă jurisdicţie ori a fost declarat vinovat şi condamnat ca urmare a unui recurs împotriva achitării sale. 
   ARTICOLUL 3
  
    Atunci când o condamnare penală definitivă este ulterior anulată sau când este acordată graţierea, pentru că un fapt nou sau recent descoperit dovedeşte că s-a produs o eroare judiciară, persoana care a suferit o pedeapsă din cauza acestei condamnări este despăgubită conform legii ori practicii în vigoare în statul respectiv, cu excepţia cazului în care se dovedeşte că nedescoperirea în timp util a faptului necunoscut îi este imputabilă în tot sau în parte. 
   ARTICOLUL 4
  
   1. Nimeni nu poate fi urmărit sau pedepsit penal de către jurisdicţiile aceluiaşi stat pentru săvârşirea infracţiunii pentru care a fost deja achitat sau condamnat printr-o hotărâre definitivă conform legii şi procedurii penale ale acestui stat. 
   2. Dispoziţiile paragrafului precedent nu împiedică redeschiderea procesului conform legii şi procedurii penale a statului respectiv, dacă fapte noi ori recent descoperite sau un viciu fundamental în cadrul procedurii precedente sunt de natură să afecteze hotărârea pronunţată. 
   3. Nici o derogare de la prezentul articol nu este îngăduită în temeiul art. 15 din convenţie. 
   ARTICOLUL 5
  
    Soţii se bucură de egalitate în drepturi şi în responsabilităţi cu caracter civil, între ei şi în relaţiile cu copiii lor în ceea ce priveşte căsătoria, pe durata căsătoriei şi cu prilejul desfacerii acesteia. Prezentul articol nu împiedică statele să ia măsurile necesare în interesul copiilor. 
   ARTICOLUL 6
  
   1. Orice stat poate, în momentul semnării sau în momentul depunerii instrumentului sau de ratificare, de acceptare sau de aprobare, să desemneze teritoriul sau teritoriile cu privire la care se va aplica prezentul protocol, precizând măsura în care el se angajează ca dispoziţiile prezentului protocol să se aplice acestui sau acestor teritorii. 
   2. Orice stat poate, în oricare moment ulterior printr-o declaraţie adresată secretarului general al Consiliului Europei, să extindă aplicarea prezentului protocol la oricare alt teritoriu desemnat în declaraţie. Protocolul va intra în vigoare pentru acest teritoriu în prima zi a lunii care urmează expirării unei perioade de 2 luni de la data primirii declaraţiei de către secretarul general. 
   3. Orice declaraţie făcută în virtutea celor două paragrafe precedente va putea fi retrasă sau modificată, în ceea ce priveşte orice teritoriu desemnat în această declaraţie, prin notificare adresată secretarului general. Retragerea sau modificarea va produce efecte în prima zi a lunii care urmează expirării unei perioade de 2 luni de la data primirii notificării de către secretarul general. 
   4. O declaraţie potrivit prezentului articol va fi considerată ca fiind în conformitate cu paragraful 1 din art. 63 al convenţiei. 
   5. Teritoriul oricărui stat cu privire la care prezentul protocol se aplică în virtutea ratificării, a acceptării sau a aprobării sale de către statul respectiv şi fiecare dintre teritoriile cu privire la care protocolul se aplică în baza unei declaraţii făcute de respectivul stat, conform prezentului articol, pot fi considerate ca teritoriile distincte în sensul referirii la teritoriul unui stat făcute la art. 1. 
   ARTICOLUL 7
  
   2. Totuşi, dreptul la recursul individual, recunoscut printr-o declaraţie făcută în virtutea art. 25 al convenţiei, sau recunoaşterea jurisdicţiei obligatorii a Curţii, făcută printr-o declaraţie în virtutea art. 46 din convenţie, nu se va exercita în ceea ce priveşte prezentul protocol decât în măsura în care statul interesat va fi declarat că recunoaşte respectivul drept sau că accepta respectiva jurisdicţie pentru art. 1-5 din protocol. 
   ARTICOLUL 8
  
    Prezentul protocol este deschis spre semnare statelor membre ale Consiliului Europei care au semnat convenţia. El va fi supus ratificării, acceptării sau aprobării. Un stat membru al Consiliului Europei nu poate ratifica, accepta sau aproba prezentul protocol fără să fi ratificat simultan sau anterior convenţia. Instrumentele de ratificare, de acceptare sau de aprobare vor fi depuse la secretarul general al Consiliului Europei. 
   ARTICOLUL 9
  
   1. Prezentul protocol va intra în vigoare în prima zi a lunii care urmează expirării unei perioade de 2 luni de la data la care şapte state membre ale Consiliului Europei îşi vor fi exprimat consimţământul de a fi legate de protocol conform dispoziţiilor art. 8. 
   2. Pentru orice stat membru care îşi va exprima ulterior consimţământul de a fi legat prin protocol, acesta va intra în vigoare în prima zi a lunii care urmează expirării unei perioade de 2 luni de la data depunerii instrumentului de ratificare, de acceptare sau de aprobare. 
   ARTICOLUL 10
  
    Secretarul general al Consiliului Europei va notifica tuturor statelor membre ale Consiliului Europei: 
   a) orice semnare; 
   b) depunerea oricărui instrument de ratificare, de acceptare sau aprobare; 
   c) orice dată de intrare în vigoare a prezentului protocol conform art. 6 şi 9; 
   d) orice alt act, notificare sau declaraţie având legătură cu prezentul protocol. 
    În considerarea celor de mai sus, subsemnaţii, având depline puteri în acest scop, au semnat prezentul protocol. 
    Încheiat la Strasbourg la 22 noiembrie 1984, în limbile franceză şi engleză, ambele texte fiind egal autentice, într-un singur exemplar, care va fi depus în arhivele Consiliului Europei va transmite copie certificată fiecăruia dintre statele membre ale Consiliului Europei. 

